**NÁRODNÁ RADA SLOVENSKEJ REPUBLIKY**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**IV. volebné obdobie**

Číslo: 2340/2009

### 1311a

### S p o l o č n á s p r á v a

**výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 528/2008 Z. z. o pomoci a podpore poskytovanej z fondov Európskeho spoločenstva v znení zákona č. 266/2009 Z. z. a o zmene a doplnení niektorých zákonov (tlač 1311) vo výboroch Národnej rady Slovenskej republiky v druhom čítaní**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Výbor Národnej rady Slovenskej republiky pre verejnú správu a regionálny rozvoj ako gestorský výbor k **vládnemu návrhu**  **zákona, ktorým sa mení a dopĺňa zákon č. 528/2008 Z. z. o pomoci a podpore poskytovanej z fondov Európskeho spoločenstva v znení zákona č. 266/2009 Z. z. a o zmene a doplnení niektorých zákonov (tlač 1311)** podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborov Národnej rady Slovenskej republiky:

**I.**

Národná rada Slovenskej republiky uznesením č. 1810 zo 4. decembra 2009 pridelila  **vládny návrh zákona, ktorým sa mení a dopĺňa zákon č. 528/2008 Z. z. o pomoci a podpore poskytovanej z fondov Európskeho spoločenstva v znení zákona č. 266/2009 Z. z. a o zmene a doplnení niektorých zákonov (tlač 1311)** na prerokovanie týmto výborom:

**Ústavnoprávnemu výboru Národnej rady Slovenskej republiky**

**Výboru Národnej rady Slovenskej republiky pre financie, rozpočet a menu**

**Výboru Národnej rady Slovenskej republiky pre hospodársku politiku**

**a**

**Výboru Národnej rady Slovenskej republiky pre verejnú správu a regionálny rozvoj;**

Výbory prerokovali predmetný vládny návrh zákona v lehote určenej uznesením Národnej rady Slovenskej republiky.

**II.**

Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému vládnemu návrhu zákona podľa § 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

**III.**

Výbory Národnej rady Slovenskej republiky, ktorým bol vládny návrh zákona pridelený zaujali k nemu nasledovné stanoviská:

Ústavnoprávny výbor Národnej rady Slovenskej republiky uznesením č. 790 z  26. januára 2010 s vládnym návrhom zákona **súhlasil** a odporučil ho Národnej rade Slovenskej republiky **schváliť s pripomienkami.**

Výbor Národnej rady Slovenskej republiky pre financie, rozpočet a menu uznesením č. 643 z 27. januára 2010 s vládnym návrhom zákona **súhlasil** a odporučil ho Národnej rade Slovenskej republiky **schváliťs pripomienkami.**

Výbor Národnej rady Slovenskej republiky pre hospodársku politiku uznesením č. 620 z 21. januára 2010 s vládnym návrhom zákona **súhlasil** a odporučil ho Národnej rade Slovenskej republiky **schváliť s pripomienkami.**

Výbor Národnej rady Slovenskej republiky pre verejnú správu a regionálny rozvoj uznesením č. 331 z  29. januára 2010 s vládnym návrhom zákona **súhlasil** a odporučil ho Národnej rade Slovenskej republiky **schváliťs pripomienkami.**

**IV.**

Z uznesení výborov Národnej rady Slovenskej republiky uvedených pod bodom III. tejto správy vyplývajú tiekto pozmeňujúce a doplňujúce návrhy:

**K čl. I**

1. **1. bod znie:**

„1. V § 1 úvodná veta znie:

„Tento zákon upravuje v oblasti systému riadenia a kontroly1) prostriedkov poskytovaných z fondov Európskej únie 1a)  a prostriedkov štátneho rozpočtu určených na financovanie spoločných programov Slovenskej republiky a Európskej únie (ďalej len „pomoc“) a prostriedkov poskytovaných z fondov Európskej únie 2) a prostriedkov štátneho rozpočtu určených na financovanie spoločných programov Slovenskej republiky a Európskej únie (ďalej len „podpora“) a v oblasti ochrany finančných záujmov Európskej únie (ďalej len „ochrana finančných záujmov“)“.

Poznámky pod čiarou k odkazom 1a a 2 znejú:

„1a) Čl. 1 nariadenia (ES) č. 1083/2006.

2) § 1 ods. 1 písm. a) druhý bod zákona č. 543/2007 Z. z. o pôsobnosti orgánov štátnej správy pri poskytovaní podpory v pôdohospodárstve a rozvoji vidieka.“.“.

Účelom je jednoznačnejšia úprava legislatívnych skratiek „pomoc“ a „podpora“. Oba pojmy zahŕňajú prostriedky z fondov Európskej únie a prostriedky štátneho rozpočtu určené na spolufinancovanie, avšak v prípade štrukturálnych fondov a Kohézneho fondu ide o „pomoc“ a v prípade pôdohospodárskych fondov o „podporu“.

Zároveň je potrebné nahradiť pojem „Európskeho spoločenstva“, podľa čl. 2 . druhého bodu písm. b) Lisabonskej zmluvy, ktorá je platná od. 1.decembra. 2009 pojmom „Európska únia“, ktorá je jeho právnym nástupcom.

Ústavnoprávny výbor NR SR

Výbor NR SR pre verejnú správu a regionálny

rozvoj

**Gestorský výbor odporúča schváliť.**

1. **Za 3. bod** sa vkladá nový 4. bod, ktorý znie:

„4. V § 2 úvodnej vete sa vypúšťa slovo „je“.

Doterajšie body sa primerane prečíslujú.

Ide o jazykovú úpravu.

Výbor NR SR pre verejnú správu a regionálny

rozvoj

**Gestorský výbor odporúča schváliť.**

1. **4. bod znie:**

„4. V § 2 písm. a) sa na začiatok vkladá slovo „je“ a na konci sa pripájajú tieto slová: „alebo na základe rozhodnutia o schválení žiadosti podľa § 12 ods. 1,“.“.

Doterajšie znenie bodu 4 sa dopĺňa o jazykovú úpravu vzhľadom na upravené znenie § 2 úvodnej vety.

Výbor NR SR pre verejnú správu a regionálny

rozvoj

**Gestorský výbor odporúča schváliť.**

1. **Za 4. bod** sa vkladá nový 5. a 6. bod, ktoré znejú:

„5. V § 2 písm. b) sa na začiatok vkladá slovo „sú“ a slová „z Európskeho fondu regionálneho rozvoja, Európskeho sociálneho fondu a Kohézneho fondu“ sa nahrádzajú slovami „a podpory“.

6. V § 2 písm. c), d), e), g) a h), sa na začiatok vkladá slovo „je“ a v § 2 písm. i) sa na začiatok vkladá slovo „sú“ .“.

Doterajšie body sa primerane prečíslujú.

Zosúlaďuje sa znenie § 1 úvodnej vety so znením § 2 písm. b), pretože zo znenia týchto ustanovení vyplýval rozdielny obsah pojmu „systém riadenia a kontroly“. Zároveň sa v § 2 vykonáva jazyková úprava.

Výbor NR SR pre verejnú správu a regionálny

rozvoj

**Gestorský výbor odporúča schváliť.**

1. **Za 4. bod** sa vkladá nový 5. a 6. bod, ktoré znejú:

„5. V § 2 písm. b) sa na začiatok vkladá slovo „sú“ a slová „z Európskeho fondu regionálneho rozvoja, Európskeho sociálneho fondu a Kohézneho fondu“ sa nahrádzajú slovami „a podpory“.

6. V § 2 písm. c), d), e), g), h), j) a k) sa na začiatok vkladá slovo „je“ a v § 2 písm. i) sa na začiatok vkladá slovo „sú“ .“.

Doterajšie body sa primerane prečíslujú.

Zosúlaďuje sa znenie § 1 úvodnej vety so znením § 2 písm. b), pretože zo znenia týchto ustanovení vyplýval rozdielny obsah pojmu „systém riadenia a kontroly“. Zároveň sa v § 2 vykonáva jazyková úprava.

Ústavnoprávny výbor NR SR

**Gestorský výbor odporúča neschváliť.**

1. **V 5. bode** § 2 písm. f) sa pred slovo „príspevkom“ vkladá slovo „sú“.

Ide o jazykovú úpravu.

Ústavnoprávny výbor NR SR

Výbor NR SR pre verejnú správu a regionálny

rozvoj

**Gestorský výbor odporúča schváliť.**

1. **V 6. bode** § 2 písmenách j) a k) sa na začiatok vkladá slovo „je“.

Ide o jazykovú úpravu.

Výbor NR SR pre verejnú správu a regionálny

rozvoj

**Gestorský výbor odporúča schváliť.**

1. **Za 8. bod** sa vkladá nový bod 9, ktorý znie:

„9. Nadpis druhej časti znie:

„Pravidlá poskytovania prostriedkov z Európskeho fondu regionálneho rozvoja, Európskeho sociálneho fondu, Kohézneho fondu a prostriedkov štátneho rozpočtu a poskytovania prostriedkov z Európskeho fondu pre rybné hospodárstvo a prostriedkov štátneho rozpočtu“.“.

Nasledujúce body sa prečíslujú.

Nadväzuje na nové znenie § 1 úvodnej vety a na obsah legislatívnych skratiek „pomoc“ a „podpora“.

Ústavnoprávny výbor NR SR

Výbor NR SR pre verejnú správu a regionálny

rozvoj

**Gestorský výbor odporúča schváliť.**

1. Znenie 13. bodu poznámky pod čiarou k odkazu 41 sa začleňuje do 14. bodu.

V tejto súvislosti sa prečíslujú novelizačné body.

Ide o legislatívno-technickú úpravu.

Ústavnoprávny výbor NR SR

Výbor NR SR pre financie, rozpočet a menu

Výbor NR SR pre hospodársku politiku

Výbor NR SR pre verejnú správu a regionálny

rozvoj

**Gestorský výbor odporúča schváliť.**

1. V 43. bode text poznámky pod čiarou k odkazu 62d) znie:

„Napríklad nariadenie Rady (ES, EURATOM) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (Mimoriadne vydanie Ú. v. EÚ, kap. 1/zv. 4; Ú. v. ES L 248, 16.9.2002) v platnom znení, nariadenie (ES) č. 1083/2006 v platnom znení, nariadenie (ES) č. 1198/2006, nariadenie (ES) č. 1698/2005 v platnom znení, zákon č. 523/2004 Z. z. v znení neskorších predpisov, zákon č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov.“.

Ide o legislatívno-technickú úpravu citácie publikačného zdroja právneho aktu Európskych spoločenstiev.

Ústavnoprávny výbor NR SR

Výbor NR SR pre financie, rozpočet a menu

Výbor NR SR pre hospodársku politiku

Výbor NR SR pre verejnú správu a regionálny

rozvoj

**Gestorský výbor odporúča schváliť.**

1. V  44. bode § 26 novom odseku 9 sa slová „so spáchania“ nahrádzajú slovami „zo spáchania“.

Ide o gramatickú úpravu.

Ústavnoprávny výbor NR SR

Výbor NR SR pre financie, rozpočet a menu

Výbor NR SR pre hospodársku politiku

Výbor NR SR pre verejnú správu a regionálny

rozvoj

**Gestorský výbor odporúča schváliť.**

1. **Za 54. bod** sa vkladá nový 55. bod, ktorý znie:

„55. Nadpis tretej časti znie:

„Pravidlá poskytovania prostriedkov z Európskeho poľnohospodárskeho fondu pre rozvoj vidieka, Európskeho poľnohospodárskeho záručného fondu a prostriedkov štátneho rozpočtu“.“.

Nasledujúce body sa prečíslujú.

Nadväzuje na nové znenie § 1 úvodnej vety a na obsah legislatívnych skratiek „pomoc“ a „podpora“.

Ústavnoprávny výbor NR SR

Výbor NR SR pre verejnú správu a regionálny

rozvoj

**Gestorský výbor odporúča schváliť.**

1. V  62. bode § 37 ods. 5 sa slová „ods. 5“ nahrádzajú slovami „ods. 6“.

V 61. bode sa vložil nový odsek 3 a v tejto súvislosti dochádza k prečíslovaniu odsekov, čo je potrebné premietnuť aj do 62. bodu.

Ústavnoprávny výbor NR SR

Výbor NR SR pre financie, rozpočet a menu

Výbor NR SR pre hospodársku politiku

Výbor NR SR pre verejnú správu a regionálny

rozvoj

**Gestorský výbor odporúča schváliť.**

1. V  71. bode prílohe k zákonu č. 528/2008 Z. z. sa vypúšťajú slová v  zátvorke „s. 24“.

Ide o legislatívno-technickú úpravu citácie publikačného zdroja právneho aktu Európskej únie.

Ústavnoprávny výbor NR SR

Výbor NR SR pre financie, rozpočet a menu

Výbor NR SR pre hospodársku politiku

Výbor NR SR pre verejnú správu a regionálny

rozvoj

**Gestorský výbor odporúča schváliť.**

1. **Za 71. bod** sa vkladá nový 72. bod, ktorý znie:

„72. Slová „Európske spoločenstvo“ vo všetkých tvaroch sa v celom texte zákona nahrádzajú slovami „Európska únia“ v príslušnom tvare.“.“.

Navrhuje sa nahradiť pojem „Európske spoločenstvo“ , ktorý podľa čl. 2 druhého bodu písm. b) Lisabonskej zmluvy, ktorá je platná od. 1.decembra 2009, pojmom „Európska únia“, ktorá je jeho právnym nástupcom .

Výbor NR SR pre verejnú správu a regionálny

rozvoj

**Gestorský výbor odporúča schváliť.**

**K čl. II**

1. **V  4. bode**  poznámke pod čiarou k odkazu 12c sa slová „(Ú. v. EÚ L 7, 10.1.2008)“

nahrádzajú slovami „(Ú. v. EÚ L 144, 6.6.2007), za slová „2007/435/ES“ sa vkladajú slová „z 25. júna 2007,“ a pred slová „L 168, 28.6.2007“ sa vkladá označenie „EÚ“.

Ide o opravu nesprávne uvedených údajov publikácie právneho aktu Európskej únie.

Ústavnoprávny výbor NR SR

Výbor NR SR pre financie, rozpočet a menu

Výbor NR SR pre hospodársku politiku

Výbor NR SR pre verejnú správu a regionálny

rozvoj

**Gestorský výbor odporúča schváliť.**

**K čl. III.**

1. **Pred 2. bod** sa vkladá nový 1. a 2. bod, ktoré znejú:

„1. V § 8a ods. 2 sa za druhú vetu vkladá nová tretia veta, ktorá znie: „Rozsah, spôsob a ďalšie podrobnosti o poskytovaní dotácií na úhradu nákladov preneseného výkonu štátnej správy ustanoví všeobecne záväzný právny predpis, ktorý vydá správca kapitoly, ktorý je orgánom štátnej správy.“.

2. V § 19 sa odsek 9 dopĺňa písmenom f), ktoré znie:

„f) zábezpeku pri obstaraní výkonov a tovarov; týmto nie je dotknuté poskytovanie zábezpeky podľa osobitného predpisu.22aa)“.

Poznámka pod čiarou k odkazu 22aa znie:

„22aa) Napríklad § 36 zákona č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov.“.“.

Doterajšie body 1 a 2 sa označujú ako body 3 a 4.

Navrhovaným ustanovením sa kompletizuje a precizuje úprava poskytovania dotácií na financovanie spoločných programov SR a EÚ a dotácií zo štátneho rozpočtu, ktoré sa poskytujú na základe nižšej právnej normy vydanej na vykonanie § 8 ods. 2 zákona o rozpočtových pravidlách verejnej správy v znení účinnom do 31.12.2008. V súlade s platnou právnou úpravou zákona o rozpočtových pravidlách verejnej správy je nevyhnutné mať do konca roka 2010 poskytovanie dotácií upravené v osobitnom zákone, pričom pre poskytovanie dotácií na úhradu nákladov preneseného výkonu štátnej správy postačuje podľa navrhovanej zmeny len nižšia právna norma, ktorá upraví podrobnosti o poskytovaní dotácií obciam a vyšším územným celkom. Zároveň sa navrhovanou úpravou precizuje právny rámec vo vzťahu k úhrade finančných prostriedkov vopred a priamo sa zakotvuje, že z verejných prostriedkov možno poskytovať zábezpeky pri obstaraní tovarov a výkonov s tým, že aj keď je priestor pre úhradu zábezpek na zmluvnom základe vytvorený, stále platí, že štatutárny orgán subjektu verejnej správy je zodpovedný za hospodárne, efektívne a účinné nakladanie s verejnými prostriedkami.

Výbor NR SR pre verejnú správu a regionálny

rozvoj

**Gestorský výbor odporúča schváliť.**

**K čl. V**

**18.** V čl. V sa slová „1. marca 2010“ nahrádzajú slovami „1. apríla 2010“.

V tejto súvislosti sa vykonajú úpravy aj v čl. I 70. bode § 46a, kde sa slová „1. marca“, „pred 1. marcom“ nahrádzajú slovami „1. apríla“, „pred 1. aprílom“ a slová „do 28. februára“ nahrádzajú slovami „do 31. marca“ a v čl. II 19. bode, kde sa slová „1. marca“ nahrádzajú slovami „1. apríla“.

Zmena účinnosti sa navrhuje z dôvodu zabezpečenia  legislatívneho procesu a dodržania lehôt ustanovených Ústavou  Slovenskej republiky [čl. 87 ods. 2 až 4 a čl. 102 ods. 1 písm. o)].

Ústavnoprávny výbor NR SR

Výbor NR SR pre financie, rozpočet a menu

Výbor NR SR pre hospodársku politiku

Výbor NR SR pre verejnú správu a regionálny

rozvoj

**Gestorský výbor odporúča schváliť.**

**V.**

Gestorský výbor odporúča o návrhoch výborov Národnej rady Slovenskej republiky, ktoré sú uvedené v spoločnej správe hlasovať takto:

Gestorský výbor o pozmeňujúcich a doplňujúcich návrhoch odporúča hlasovať:

a) hlasovať spoločne o bodoch 1 až 4, a 6 až 17 s odporúčaním gestorského výboru **schváliť**.

b) hlasovať o 5. bode s odporúčaním gestorského výboru **neschváliť.**

**VI.**

Gestorský výbor na základe stanovísk výborov k **vládnemu návrhu** **zákona, ktorým sa mení a dopĺňa zákon č. 528/2008 Z. z. o pomoci a podpore poskytovanej z fondov Európskeho spoločenstva v znení zákona č. 266/2009 Z. z. a o zmene a doplnení niektorých zákonov (tlač 1311)** vyjadrených v ich uzneseniach uvedených pod bodom III. tejto správy a v stanoviskách poslancov gestorského výboru vyjadrených v rozprave k tomuto vládnemu návrhu zákona v súlade s § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov **odporúča** Národnej rade Slovenskej republiky **vládny návrh** **zákona, ktorým sa mení a dopĺňa zákon č. 528/2008 Z. z. o pomoci a podpore poskytovanej z fondov Európskeho spoločenstva v znení zákona č. 266/2009 Z. z. a o zmene a doplnení niektorých zákonov (tlač 1311)** v znení schválených pozmeňujúcich a doplňujúcich návrhov uvedených v tejto správe a prednesených v rozprave **s c h v á l i ť.**

Spoločná správa výborov Národnej rady Slovenskej republiky o **vládnom návrhu** **zákona, ktorým sa mení a dopĺňa zákon č. 528/2008 Z. z. o pomoci a podpore poskytovanej z fondov Európskeho spoločenstva v znení zákona č. 266/2009 Z. z. a o zmene a doplnení niektorých zákonov (tlač 1311a)** bola schválená v druhom čítaní uznesením gestorského výboru č. 341 z  29. januára 2010.Výbor určil poslanca **Pavla G O G U**  za spoločného spravodajcu výborov.

Súčasne ho poveril

1. predniesť spoločnú správu výborov na schôdzi Národnej rady Slovenskej republiky,
2. navrhnúť Národnej rade Slovenskej republiky hlasovať o pozmeňujúcich a doplňujúcich návrhoch, ktoré vyplynuli z rozpravy a hlasovať o predmetnom vládnom návrhu zákona **ihneď** po ukončení rozpravy k nemu (§ 83 ods. 4, a § 86 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov). Zároveň po skončení druhého čítania, pristúpiť k tretiemu čítaniu **ihneď** podľa § 84 ods. 2 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

**Tibor Ca b a j,** v. r.

predseda

Výboru NR SR pre verejnú správu

a regionálny rozvoj

V Bratislave 29. januára 2010